

**Donació universal de béns presents i futurs** (article 11 Llei 8/2022, d’11 de novembre, de successió voluntària paccionada o contractual de les Illes Balears; aquesta Llei entra en vigor el 17 de gener de 2023)**[[1]](#endnote-1)**

**Autor: Pere Grimalt Servera**

**DONACIÓ UNIVERSAL DE BÉNS PRESENTS I FUTURS**

**COMPAREIXEN:** (*sempre davant notari*)**[[2]](#endnote-2)**

**D’una part**,com a donant,**[[3]](#endnote-3)** .................., amb el document nacional d’identitat núm. .................. (*o l’equivalent si es tracta d’un ciutadà amb nacionalitat diferent a l’espanyola*), resident a .................. des de fa .................. .**[[4]](#endnote-4)**

Intervé en nom propi**[[5]](#endnote-5)** i dret propi.

**D’una altra**,com a donatari**[[6]](#endnote-6)** (o donataris simultanis),**[[7]](#endnote-7)** .................., amb el document nacional d’identitat núm. .................. (*o l’equivalent si es tracta d’un ciutadà amb nacionalitat diferent a l’espanyola*), resident a .................. .

Intervé en nom propi**[[8]](#endnote-8)** i dret propi.

**MANIFESTEN:**

**Primer:** que les parts estan celebrant una donació universal de béns presents i futurs, que confereix al donatari (o donataris simultanis):

1. La titularitat/propietat dels béns donants de present (*clàusula segona opció 1*) / La nua propietat dels béns inclosos en la donació (*clàusula segona opció 2*).
2. La qualitat d'hereu contractual del donant a la mort d’aquest. El donatari no podrà repudiar la seva condició d’hereu contractual, però sí que podrà acceptar l’herència a benefici d’inventari o, si escau, fer ús del dret a deliberar.

**Segon (*relació i descripció dels béns que són donats*):** el donant és propietari dels béns següents:.................. . (*Descriviu els béns.*)

**Tercer (*relació i descripció dels béns que se reserva el donant*):** el donant es reserva els béns suficients per poder viure en una situació equivalent anterior a la donació.**[[9]](#endnote-9)** (*Si el donant no disposés d’aquest patrimoni suficient, podria diferir l’efectivitat de la donació al moment de la seva mort*).

**CLÀUSULES DE LA DONACIÓ UNIVERSAL DE BÉNS PRESENTS I FUTURS**

***Clàusula primera (donació dels béns)*.** El donantdona en aquest acte .................. (*relació dels béns donats*) al donatari *(o donataris simultanis)*, qui els accepta.

***Clàusula segona (opció 1: efectivitat de present de la donació)*.[[10]](#endnote-10)** Aquesta donació, valedora de present, és eficaç des del mateix moment en què el donatari l’accepti.

***Clàusula segona (opció 2: efectivitat ajornada de la donació)*.[[11]](#endnote-11)** Aquesta donació, valedora de present, serà eficaç des de la mort del donant. (*En aquest cas, el donatari té la consideració de nu propietari dels béns donats fins que la donació esdevé eficaç*).***[[12]](#endnote-12)***

***Clàusula tercera (reserva de facultats dispositives dels béns donats)*.** El donant no podrà disposar dels béns donants de present per cap títol. (*No és una clàusula necessària, però es pot pactar el contrari*.)**[[13]](#endnote-13)**

***Clàusula quarta (premoriència del donatari)*.[[14]](#endnote-14)** Si el donatari (*o donataris simultanis*) premor al donant, el substituirà vulgarment**[[15]](#endnote-15)** .................. . (*Identifiqueu el substitut vulgar o els substituts vulgars.*)

***Clàusula cinquena (clàusules addicionals:[[16]](#endnote-16) El pagament de la llegítima[[17]](#endnote-17) i preterició intencional)*.[[18]](#endnote-18)** el donatari està obligat a pagar la llegítima a .................. (*identificació del legitimari o legitimaris*). El donatari haurà de pagar la llegítima en diners.**[[19]](#endnote-19)**

***Clàusula sisena (la preterició no intencional)*.[[20]](#endnote-20)** És causa de revocació d’aquesta donació universal de béns presents i futurs tota supervenció d’un o més fills del donant**.**

***Clàusula setena (prohibició de detreure la quarta falcídia)*.** El donatari no podrà detreure la quarta falcídia.**[[21]](#endnote-21)**

***Clàusula vuitena (la donació universal de béns presents i futurs revoca els testaments o codicils anteriors a la donació, sempre que no es disposi el contrari ni se vulnerin els principis successoris propis de Mallorca i Menorca, com la incompatibilitat de l’existència d’un hereu contractual amb un hereu testamentari)*.[[22]](#endnote-22)** El codicil que va atorgar el donant el dia ......... (*identificació del codicil o del testament*) no queda revocat, amb la qual cosa subsisteix la totalitat del seu contingut**.**

(*signatures*)

1. *Segons l’article 11 de* [Llei 8/2022](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*, d’11 de novembre, de successió voluntària paccionada o contractual de les Illes Balears (LSVPC, a partir d’ara), la donació universal de béns presents i futurs és un contracte successori “de caràcter lucratiu, que confereix al donatari la qualitat d'hereu contractual del donant i li transmet els béns presents inclosos dins la donació”.*

   *Les parts poden decidir ja subjectar-se al que preveu aquesta Llei i, fins i tot, poden pactar que aquelles donacions celebrades abans de publicar-se la Llei se sotmetin a la LSVPC: “Els pactes successoris de qualsevol tipus formalitzats amb anterioritat a aquesta Llei s'hi poden sotmetre per voluntat expressa d'ambdues parts contractants” (segon paràgraf de la disposició transitòria única* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*).* [↑](#endnote-ref-1)
2. *D’acord amb el que disposa el primer paràgraf de l’article 5 de la* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*, la donació universal de béns presents i futurs ha d’estar formalitzada en escriptura pública per a la seva validesa; és un requisit* ad solemnitatem*: “Els pactes successoris prevists en aquesta Llei només seran vàlids si es formalitzen en escriptura pública”.* [↑](#endnote-ref-2)
3. *L’article 6, primer i segon paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*, disposa que el donant ha de ser major d'edat, tenir la capacitat per contractar i la lliure disposició dels seus béns, i no pot actuar mitjançant representant voluntari, ja que estracta d’un acte personalíssim.*

   *Ara bé, el tercer paràgraf de l’article 6* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar) *autoritza els menors d’edat no emancipats a actuar mitjançant els seus representants legals amb l’autorització legal preceptiva: “El donant menor d'edat pot actuar per representació legal amb autorització judicial preceptiva”.*

   *La llei, per tant, no preveu què passa amb els menors d’edat no emancipats.*

   *La llei tampoc preveu què passa amb les persones amb discapacitat.*  [↑](#endnote-ref-3)
4. *Particularitats a tenir en compte segons el testador:*

   * *Si estracta d’un mallorquí o menorquí que resideix fora de les Illes de Mallorca o de Menorca respectivament, és convenient que especifiqui i justifiqui el seu veïnatge civil.*
   * *Si estracta d’una persona que no fa més de 10 anys que resideix a l’Illa de Mallorca o a l’Illa de Menorca, s’ha de demanar quin és el seu veïnatge civil: s’ha de recordar sempre que el veïnatge civil no és el que diu el testador o el notari, sinó el que ve determinat per la llei*
   * *Si estracta d’un ciutadà espanyol resident a Espanya, s’ha de tenir en compte el que disposa l’article 9.8 del Codi civil:* *“La successió per causa de mort es regeix per la llei nacional del causant en el moment de la defunció, siguin quins siguin la naturalesa dels béns i el país on estiguin. Tanmateix, les disposicions fetes en testament i els pactes successoris ordenats de conformitat amb la llei nacional del testador o del disposador en el moment d’atorgar-lo conserven la validesa encara que sigui una altra la llei que regeixi la successió* [...]”.
   * *Si estracta d’un mallorquí o menorquí o d’un ciutadà de nacionalitat diferent a l’espanyola subjectes al Reglament (UE) núm. 650/2012 del Parlament Europeu i del Consell, de 4 de juliol de 2012, relatiu a la competència, la llei aplicable, el reconeixement i l'execució de les resolucions, a l'acceptació i l'execució dels documents públics en matèria de successions* mortis causa *i a la creació d'un certificat successori europeu, resulta imprescindible en el primer cas i convenient en el segon, declarar que designen com a llei aplicable a la seva successió la pròpia de les Illes de Mallorca i de Menorca. Tanmateix, aquesta designació pot no ser efectiva; en aquest cas, cal atenir-se a com interpreten els òrgans jurisdiccionals els articles 21, 22, 36 i 38 del Reglament (UE) núm. 650/2012 esmentat.*
   * *Si arran de l’aplicació del Reglament (UE) núm. 650/2012 esmentat, l’aplicació del dret civil de Mallorca i de Menorca respon al fet que resulta, clarament de totes les circumstàncies del cas, que el testador, en el moment d’atorgar el testament, manté un vincle manifestament més estret amb l’Illa de Mallorca o de Menorca malgrat no viure-hi, és molt recomanable exposar-ho al testament. Tanmateix, aquesta explicació pot no ser efectiva; en aquest cas, caldrà atenir-se a com interpreten els òrgans jurisdiccionals els articles 21, 22, 36 i 38 del Reglament (UE) núm. 650/2012 esmentat.*

   [↑](#endnote-ref-4)
5. *El donant no pot actuar mitjançant representant voluntari, llevat que estracta d’un menor d’edat no emancipat, el qual pot actuar com a donant a través dels seus representants legals, prèvia autorització judicial (vegeu nota 3).*  [↑](#endnote-ref-5)
6. *L’article 7, primer paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*, disposa que “el donatari universal ha de tenir la capacitat per contractar i la lliure disposició dels béns”. La llei no impedeix que el donatari pugui actuar mitjançant representant voluntari (no defineix l’acceptació de la donació universal de béns presents i futurs com un acte personalíssim).*

   *Si el donatari fos un menor d’edat no emancipat, l’article 7, segon paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*, autoritza els seus representants legals a acceptar-la sense necessitat d’autorització judicial: “El donant menor d'edat pot actuar per representació legal amb autorització judicial preceptiva” (evidentment, la Llei no es pot referir als menors d’edat emancipats, ja que aquests no actuen mitjançant representant legal).*

   *“En els casos de persones amb discapacitat, cal ajustar-se a les mesures de suport en l'exercici de la seva capacitat jurídica que corresponguin en funció de cada situació, d'acord amb la regulació pertinent” (article 7, tercer paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*).* [↑](#endnote-ref-6)
7. *L’article 12, primer paràgraf i primer incís del segon paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*, permet instituir donataris simultanis: “La donació universal es pot atorgar en favor d'una o de diverses persones, de manera simultània o successiva, si bé sempre en un mateix instrument públic, sens perjudici del que estableix l'article 24 d'aquesta Llei.* [...] *Si el nomenament de donataris universals és simultani, s'han d'aplicar les regles de l'article 24 de la Compilació* [...]*”.* [↑](#endnote-ref-7)
8. *El donatari pot actuar mitjançant representant voluntari o, si escau, representant legal (vegeu nota 6).* [↑](#endnote-ref-8)
9. *L’article 13, tercer paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*, exigeix que “en la donació universal, el donant s'ha de reservar allò suficient per viure en una situació equivalent a l'anterior a la donació”.* [↑](#endnote-ref-9)
10. *L’article 13, segon paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*, disposa que “la donació universal pot ser efectiva en vida del donant o pot tenir ajornada la seva efectivitat”.* [↑](#endnote-ref-10)
11. *D’acord amb el que preveu l’article 13, quart paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*: “la donació podrà ser efectiva a la mort del donant o a la d'una tercera persona física o jurídica, en aquest darrer cas d'acord amb les limitacions fixades en la llei”. I d’acord amb el que preveu el cinquè paràgraf de l’article 13* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*: “També podrà contenir qualsevol altra clàusula que n'ajorni l'efectivitat d'acord amb allò que es preceptua per a la successió testamentària.”* [↑](#endnote-ref-11)
12. *Així es disposa en el paràgraf sisè de l’article 13* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*: “En cas de tractar-se d’una donació universal valedora de present i efectiva a la mort del donant o a la d’una tercera persona física o jurídica, el donant i el donatari seran considerats, respectivament, com a usufructuari o usufructuaris conjunts o successius, i nu propietari dels béns donats. Ni el donant ni l’usufructuari no tindran obligació de formalitzar inventari ni de prestar fiança, tret que el donant així ho disposi”; i també en el paràgraf setè del mateix article: “El donatari, en aquest cas, adquirirà únicament la nua propietat, que quedarà consolidada en el ple domini en el moment de la defunció del darrer usufructuari o, si escau, en el moment del compliment d'una altra causa d'extinció de l'usdefruit”.* [↑](#endnote-ref-12)
13. *En efecte, en principi, el donant no pot disposar dels béns donats, però el donant sí que se podria reservar la possibilitat de disposar del bé donat, sempre respectant el que disposa el segon paràgraf de l’article 15* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*: “El donant no pot disposar dels béns donats, tret que se n'hagi reservat la facultat de disposar d'alguns d'aquests, sempre que de les disposicions fetes pel donant universal no resulti l'alteració del caràcter lucratiu i universal que té el negoci jurídic successori anomenat donació universal*.*”*

    *En canvi, “els béns exclosos i els béns obtinguts pel donant després de l'atorgament de la donació poden ser disposats per qualsevol acte entre vius, tant a títol gratuït com onerós, o per acte* mortis causa*, sense necessitat d'haver-ne fet reserva expressa” (article 15, tercer paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*).*

    *“Els béns no disposats seran adquirits a la mort del donant pel donatari en tant que n'és l'hereu.” (article 15, darrer paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*).* [↑](#endnote-ref-13)
14. *La premoriència del donatari no suposa la pèrdua d’eficàcia de la donació universal de béns presents i futurs, ni tampoc la seva revocabilitat, sens perjudici del que se dirà quan el donatari premor sense descendència: “Si el donatari premoria al donant, transmetrà als seus hereus tots els drets i deures adquirits en virtut de la seva condició d'hereu contractual, tret que hagi estat prevista per part del donant alguna modalitat de substitució hereditària o que, mort el donatari, hagi conclòs de manera favorable per al donant el procés de revocació que ell va iniciar en vida” (primer paràgraf de l’article 20* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*).*

    *Si el donatari premor i el contracte no preveu cap tipus de substitució, els hereus del donatari, una vegada acceptada l’herència del donatari premort, podran acceptar o repudiar la condició d’hereu contractual: “Els hereus del donatari universal premort, afavorits per la transmissió de tots els drets i deures propis de la condició d'hereu contractual d'aquell, poden acceptar-la o repudiar-la, sempre que s'hagi produït l'acceptació de la resta de l'herència del seu causant. En cas d'haver acceptat la transmissió de la condició d'hereu contractual, per premoriència del donatari al donant, a la mort d'aquest caldrà ajustar-se a les previsions de l'article 23 d'aquesta Llei” (segon paràgraf de l’article 20* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*).*

    *Ara bé, l’article introdueix una regla que afecta el que s’acaba de dir: si bé “la premoriència, sense descendència, del donatari universal al donant no produeix la reversió dels béns donats” (primer paràgraf de l’article 21* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*), sí que permet al donant (és una facultat personalíssima) exercir el dret de retracte regulat a l’article 23 de la* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*: “Si el donatari universal premor al donant, sense deixar descendència, aquest podrà exercir el dret de retracte previst en aquest article” (segon paràgraf de l’article 21* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*). Aquí se produeix un problema interpretatiu: si el donatari premort té descendència, però els hereus del premort no són els descendents, el donant podria exercitar el dret de retracte?* [↑](#endnote-ref-14)
15. *Cal entendre que el substitut nomenat podrà acceptar o repudiar la condició d’hereu contractual, ja que no és part del contracte successori. Així es dedueix del primer paràgraf de l’article 18* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar) *quan disposa que “en un testament posterior, el donant pot, per si sol, incloure, modificar o anul·lar la previsió de qualssevol substitucions successòries”. Si el que és cridat com a substitut fos part del contracte, sembla de sentit comú pensar que per poder deixar sense efecte la substitució s’hauria de comptar amb el seu consentiment.*

    *Ara bé, “no obstant el que estableix el paràgraf anterior, en un testament posterior, el donant no pot, per si sol, imposar al donatari cap substitució fideïcomissària, ni obligació de distribució o elecció de l'article 18 de la Compilació. Si ambdues institucions ja existien en la donació universal, el donant podrà substituir les persones beneficiàries d'aquestes, sense necessitat que prestin el seu consentiment, llevat que hagin intervingut en el seu atorgament” (segon paràgraf de l’article 18* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*).* [↑](#endnote-ref-15)
16. *D’acord amb el que es preveu als dos primers paràgraf de l’article 14* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*: “En la donació universal es poden establir limitacions, condicions i substitucions d'acord amb allò que es preceptua per a la successió testada” i també “es poden efectuar nomenaments o encàrrecs relatius a la successió del donant, amb la mateixa amplitud i eficàcia que s'admet a les disposicions relatives a la successió testada”.* [↑](#endnote-ref-16)
17. *El donant i el donatari poden pactar clàusules que afectin el pagament de la llegítima, però això no impedeix al donant atorgar pacte de definició: “El donant pot atorgar pacte de definició de llegítima o per més de la llegítima” (article 15, cinquè paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*).* [↑](#endnote-ref-17)
18. *“La donació universal no quedarà en cap cas sense efecte per preterició de legitimaris, sens perjudici del seu dret a reclamar allò que per llegítima els correspongui” (article 37, primer paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*).*

    *Ara bé, si l’hereu contractual no és el fill, o descendent o el cònjuge o la parella estable del donant, si se vol evitar l’anul·lació de la donació universal de béns presents i futurs, la donació ha d’ordenar que es respectin les llegítimes i ha de disposar que la donació és vàlida malgrat la preterició intencional: “La preterició intencional de legitimaris quan l'hereu contractual no sigui fill, ni descendent ni cònjuge o parella estable del donant, no suposarà l'anul·lació de la donació universal, sempre que el donant hagi ordenat que es respectin les llegítimes i que la donació valgui encara que es doni un supòsit de preterició intencional” (article 37, segon paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*).* [↑](#endnote-ref-18)
19. *El donant pot imposar al donatari que se paguin les llegítimes en diners, en béns de l’herència i, fins i tot, en béns del propi donatari (obligació que el donatari accepta quan dona el seu consentiment a la donació universal de béns presents i futurs): “Se li podrà imposar, a més, l'obligació de satisfer la llegítima als legitimaris del donant, ja sigui amb béns inclosos dins la donació universal, amb béns propis del donatari o en metàl·lic, d'acord amb les normes de la Compilació” (article 14, tercer paràgraf,* [*LSVPC*](v)*).* [↑](#endnote-ref-19)
20. *D’acord amb la nota 19, la donació universal de béns presents i futurs no quedarà en cap cas sense efecte per preterició de legitimaris (article 37, primer paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*), però la llei permet que: “La preterició no intencional esdevinguda per supervivència o supervenció de fills o descendents es pot establir com a causa de revocació del punt 6 de l'article 29 d'aquesta Llei” (article 37, darrer paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*).*

    *Ara bé, si l’hereu contractual no és el fill, o descendent o el cònjuge o la parella estable del donant, si se vol evitar l’anul·lació de la donació universal de béns presents i futurs, la donació ha d’ordenar que es respectin les llegítimes i ha de disposar que la donació és vàlida malgrat la preterició intencional: “La preterició intencional de legitimaris quan l'hereu contractual no sigui fill, ni descendent ni cònjuge o parella estable del donant, no suposarà l'anul·lació de la donació universal, sempre que el donant hagi ordenat que es respectin les llegítimes i que la donació valgui encara que es doni un supòsit de preterició intencional” (article 37, segon paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*).* [↑](#endnote-ref-20)
21. *“Si no s'ha pactat el contrari en l'escriptura d'atorgament de la donació universal, el donatari podrà detreure la quarta falcídia d'acord amb les regles generals de la Compilació” (article 23, darrer paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*).*

    *La detracció de la quarta falcídia només es pot fer un cop mort del donant (l’article 23* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar) *regula els efectes de la donació mort el donat) i els càlculs s’han de fer sobre el cabal hereditari. La quarta falcídia permet al donatari (ara ja hereu contractual) a qui, per raó dels llegats, no li ha quedat lliure la quarta part de l'actiu hereditari líquid, reclamar aquesta part tret de disposició contrària.* [↑](#endnote-ref-21)
22. *“La donació universal revoca tots els testaments i codicils anteriors del donant, sempre que aquest no manifesti la seva voluntat que aquells subsisteixin, en tot o en part, i la dita subsistència no vulneri els principis successoris propis. La revocació no afectarà el reconeixement de fills ni, tret de manifestació en contra, el nomenament de tutor o de qualsevol altra figura de protecció de menors o de suport a persones amb discapacitat” (article 16, primer paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*).*

    *Nota: aquest formulari s’ha elaborat gràcies a la col·laboració de la Universitat de les Illes Balears i el Govern de les Illes Balears. L’autor ha cedit els drets d’aquest model per tal que, de forma gratuïta, una tercera persona el pugui descarregar, copiar, modificar i utilitzar sense mencionar l’autoria ni la font, tant amb caràcter professional com amb caràcter no comercial, sense limitació temporal ni territorial. No n’és permesa la traducció,* *atès que es tracta d’un model creat per al foment del català a l’àmbit del dret.**29E5MV94* [↑](#endnote-ref-22)